
                CAMERA DEPUTAŢILOR
	COMISIA JURIDICĂ, DE  DISCIPLINĂ  ŞI IMUNITĂŢI
	Bucureşti, 27 ianuarie 2009
Nr. PL-x  385/2008


RAPORT SUPLIMENTAR
asupra  proiectului de Lege pentru modificarea alin.(2) al art.43 din Legea nr.10/2001 privind regimul juridic al unor imobile preluate în mod abuziv în perioada 6 martie 1945 - 22 decembrie 1989, republicată 
              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu proiectul de Lege pentru modificarea alin.(2) al art.43 din Legea nr.10/2001 privind regimul juridic al unor imobile preluate în mod abuziv în perioada 6 martie 1945 - 22 decembrie 1989, republicată,  trimis cu adresa nr.PL-x 385 din 17 iunie 2008 şi  înregistrat cu nr. 31/611 din 18 iunie 2008.
               Senatul, în calitate de primă Cameră sesizată, a adoptat proiectul de lege, în şedinţa din 19 mai 2008.
             Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 
             Proiectul de lege are ca obiect de reglementare modificarea alin.(2) al art.43 din Legea nr.10/2001 privind regimul juridic al unor imobile preluate în mod abuziv în perioada 6 martie 1945 - 22 decembrie 1989, republicată, în sensul interzicerii înstrăinării , în orice mod, prin acte între vii, a imobilelor dobândite în baza Legii nr.112/1995, până la soluţionarea definitivă şi irevocabilă a acţiunilor notate în cartea funciară, formulate de foştii proprietari sau moştenitori ai acestora. 
             Consiliul Legislativ, prin avizul nr.35 din 09.01.2008, a avizat favorabil propunerea legislativă, cu observaţii şi propuneri.
             Guvernul, prin punctul de vedere  transmis cu adresa nr.397 din 13.02.2008, nu susţine adoptarea acestei iniţiative legislative.
Comisia pentru administraţie publică,amenajarea teritoriului şi echilibru ecologic, prin avizul nr.26/2828 din 25.08.2008, a avizat favorabil proiectul de lege.
              În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat proiectul de lege, expunerea de motive şi documentele care îl însoţesc, în şedinţa din 23 septembrie 2008. La lucrările Comisiei a participat, în calitate de invitat, din partea Ministerului Justiţiei, Claudia Roşianu  - director.
              În urma dezbaterilor, membrii Comisiei au hotărât, cu unanimitate de voturi, să  propună dezbaterii plenului Camerei Deputaţilor Raportul de respingere a proiectului de lege pentru modificarea alin.(2) al art.43 din Legea nr.10/2001 privind regimul juridic al unor imobile preluate în mod abuziv în perioada 6 martie 1945 - 22 decembrie 1989, republicată, pentru evitarea paralelismelor în reglementare, având în vedere faptul că a fost aprobat Raportul de adoptare a Legii pentru  modificarea şi completarea Legii nr.10 din 8 februarie 2001 privind regimul juridic al unor imobile preluate în mod abuziv în perioada 6 martie 1945 - 22 decembrie 1989, aflată în reexaminare la solicitarea Preşedintelui României, lege în care au fost  preluate ca amendamente şi propunerile formulate în alte iniţiative legislative cu acelaşi obiect.
În şedinţa din 15 octombrie 2008, în temeiul art. 104 din Regulamentul Camerei Deputaţilor, plenul Camerei Deputaţilor a restituit Comisiei sesizate în fond iniţiativa legislativă în vederea elaborării  unui nou raport.

Membrii Comisiei juridice, de disciplină şi imunităţi  au reexaminat proiectul de lege şi documentele care îl însoţesc în şedinţa din 27 ianuarie 2009. 


În urma dezbaterilor şi a opiniilor exprimate de membrii Comisiei, s-a hotărât, cu majoritate de voturi (un vot împotrivă şi 2 abţineri), menţinerea Raportului iniţial de respingere a iniţiativei legislative. 

Din numărul total de 25 membri ai Comisiei juridice, de disciplină şi imunităţi  la şedinţă au participat 19 deputaţi.

 În raport cu obiectul şi conţinutul său, iniţiativa legislativă face parte din categoria legilor organice. 
                      PREŞEDINTE,                                  SECRETAR,
         

    Daniel BUDA                                Gabriel ANDRONACHE
Expert Mihaela Ivan-Cucu

